በቴሌኮም ዘርፍ አገልግሎት ለመስጠት ለወጣው የጨረታ ሰነድ ከግማሽ ሚሊዮን ብር በላይ እንደሚከፈል ተገለጸ
በኢትዮጵያ በቴሌኮም አገልግሎት ዘርፍ ለመሰማራት የሚፈልጉ ድርጅቶችን አወዳድሮ ሁለት የአገልግሎት ፈቃዶችን ለመስጠት ዓርብ ኅዳር 18 ቀን 2013 ዓ.ም. በኢትዮጵያ ኮሙዩኒኬሽን ባለሥልጣን ይፋ የተደረገው ጨረታ ሰነድ ለመግዛት፣ ተጫራቾች በቀኑ የውጭ ምንዛሪ ተመን 569,634 ብር (15,000 ዶላር) መክፈል እንደሚጠቅባቸው ተገለጸ፡፡ኅዳር 18 ቀን 2013 ዓ.ም. የገንዘብ ሚኒስትር ዴኤታ ኢዮብ ተካልኝ (ዶ/ር) ከኢትዮጵያ ኮሙዩኒኬሽን ባለሥልጣን ዋና ዳይሬክተር አቶ ባልቻ ሬባ (ኢንጂነር) ጋር በጋራ በሰጡት መግለጫ እንደገለጹት፣ ለ90 ቀናት ክፍት ሆኖ በሚቆየው ጨረታ ላይ ለመወዳደር የሚፈልጉ ድርጅቶች በብቃትና በገንዘብ የሚጠበቁባቸውን ዝርዝር መሥፈርቶች የያዘውን ሰነድ ለመግዛት፣ በጽሑፍ የተደገፈ ጥያቄ እ.ኤ.አ. እስከ ዲሴምበር 10 ቀን 2020 ድረስ ማቅረብ አለባቸው፡፡በፍጥነት እያደገ በሚገኘው የኢትዮጵያ ኢኮኖሚ ውስጥ የቴሌኮም አገልግሎት ሰጪ ሆነው ለመግባት የሚፈልጉ ዓለም አቀፍ ደረጃቸውን የጠበቁ ድርጅቶችን ታሳቢ በማድረግ እንደወጣ የተገለጸው የጨረታ ማስታወቂያ፣ በኢትዮጵያ ካሉ ሰፊ ሥርጭት ካላቸው ኅትመቶች በተጨማሪ፣ በፋይናንሻል ታይምስ ጋዜጣ ላይም ሰኞ ኅዳር 21 ቀን 2013 ዓ.ም. ታትሞ እንደሚወጣም ታውቋል፡፡ይኼ ዕርምጃ ባለፉት ሁለት ዓመታት የቴሌኮም ዘርፉን ለማዘመን ሲደረጉ የቆዩ ዝግጅቶች ወሳኝ ምዕራፍ መሆኑን፣ በዚህም ጨረታ ሁለት ድርጅቶች ፈቃድ ተሰጥቷቸው ከኢትዮ ቴሌኮም በተጨማሪ የቴሌኮም አገልግሎት እንዲሰጡ ይደረጋል ሲሉ የተናገሩት የባለሥልጣኑ ዋና ዲሬክተር፣ ይኼንን ለማድረግም በርካታ ዝግጅቶች ሲደረጉ መቆየታቸውን ገልጸዋል፡፡ ዘርፉ የሚመራባቸው 18 መመርያዎች ተዘጋጅተው በ14 መመርያዎች ላይ የተደረጉት የሕዝብ አስተያየትና ግብዓት መሰብሰቢያ ውይይቶች ተጠናቀው ለተግባር ዝግጁ ሆነዋል ብለዋል፡፡በኢትየጵያ ቴሌኮም ዘርፍ ለመግባት የሚፈልጉ ድርጅቶች መኖራቸውን ለመለየት በወጣው የፍላጎት መግለጫ ማስታወቂያ መሠረት ከአውሮፓ፣ ከአሜሪካ፣ ከመካከለኛው ምሥራቅ፣ ከእስያ፣ እንዲሁም ከአፍሪካ አገልግሎት ሰጪዎች ፍላጎታቸውን መግለጻቸውን ጠቁመዋል፡፡ አሁን ይፋ የተደረገው የፕሮፖዛል መጠየቂያ ጨረታ እስከ ታኅሳስ 1 ቀን 2013 ዓ.ም. ድረስ የመግዣ ጊዜ እንደሚሆን፣ እስከ ታኅሳስ 16 ቀን 2013 ዓ.ም. ድረስ ደግሞ በጉዳዩ ላይ ጥያቄ ያላቸው ተጫራቾች ጥያቄያቸውን የሚያቀርቡበት ይሆናል ብለዋል፡፡ እነዚህ ጥያቄዎች እስከ ጥር 21 ቀን 2013 ዓ.ም. ድረስ ምላሽ የሚሰጣቸው መሆኑን፣ የካቲት 26 ቀን 2013 ዓ.ም. ጨረታው ጠዋት 4፡00 ሰዓት ተዘግቶ ከረፋዱ 5፡00 ሰዓት ይከፈታል ተብሏል፡፡የገንዘብ ሚኒስትር ዴኤታ ኢዮብ (ዶ/ር) በበኩላቸው፣ መንግሥት በዘርፉ ተወዳዳሪነት በማምጣትና ኢትዮ ቴሌኮምን በማጠናከር ጠንካራ የቴሌኮም ዘርፍ ለመፍጠር እንደሚሠራ በማስታወቅ፣ ከኢትዮ ቴሌኮም በተጨማሪ አገልግሎት ሰጪ ድርጅቶችን በማስገባት ሦስት ድርጅቶች አገልግሎት እንዲሰጡ በማሰብ ሁለት ሲደመር አንድ የሚል መመርያ እንደሚከተል አስታውቀዋል፡፡ሒደቱ ፉክክር የሚኖርበትና ግልጽ እንደሚሆን የተናገሩት ኢዮብ (ዶ/ር)፣ መንግሥትም ሒደቱን በከፍተኛ ዲሲፕሊን ይመራዋል ሲሉ ቃል ገብተዋል፡፡ መንግሥት በዚህ ጨረታ ከተጫራቾች ግዥ ማግኘት የሚገባውን ገንዘብ እንዳያጣ የስፔክትረም ዋጋ ትመና በአማካሪዎች እንደተሠራና ይኼንንም በተለያዩ ተመሳሳይ ጥናቶች በማመዛዘንና በማስተያየት፣ ከሽያጮቹ ሊገኝ የሚገባውን ገንዘብ መንግሥት አውቆታል ብለዋል፡፡ እንደ ሚኒስትር ዴኤታው ገለጻ፣ ካሁን ቀደም የፍላጎት መግለጫ ሲጠየቅ ፍላጎታቸውን የገለጹ ድርጅቶች ቢኖሩም፣ አሁን ግን በዚህኛው ጨረታ ፍላጎት የገለጸም ያልገለጸም ድርጅት መሳተፍ ይችላል ብለዋል፡፡ከሁሉም የዓለም አካባቢዎች የቴሌኮም አገልግሎ ሰጪዎች ፍላጎት እንዳላቸው መታወቁን የጠቆሙት ኢዮብ (ዶ/ር)፣ በጥልቅ የሚመዘንና በትኩረት የሚከናወን ሥራ ነው ሲሉም ተናግረዋል፡፡ጨረታው ከተዘጋ ጀምሮ ባሉ 40 ቀናት ውስጥ ምዘናው ተጠናቅቆ የቴሌኮም አገልግሎት ፈቃዶች እንደሚሰጡም አክለዋል፡፡